《送淩天杓归金陵》
清代·陈恭尹

前年相识花正飞，今年花下送君归。珊瑚洲北一挥手，落花如泪沾人衣。

看君长身美如玉，上马顾盼何光辉。酒间意气横海岳，笔下错落生珠玑。

旧京虎踞龙盘地，往事苍茫足长欷。秦皇枉用厌陵金，刘生早识兴王气。

前辈风流安可期，羡君归去卧茅茨。停梭窦妇机初下，奉母潘郎鬓未丝。

东山行乐无时节，南海追游暂应阔。寄余浩荡千载心，挂向秦淮满船月。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。